Afacerile lui Cristian Borcea, care aduc și în prezent profituri de zeci de milioane de lei anual, sunt, cel mai probabil, adevăratul magnet pentru amantele fostului președinte de la Dinamo. Cele mai profitabile, din domeniul gazului dar și al transportului de combustibil sunt trecute pe numele mamei și nu pot fi executate.



În afară de acestea, Cristian Borcea era foarte priceput să dea „tunuri” cu firme pe care le băga în insolvenţă sau le trecea pe numele unor arabi pentru a nu-si mai plăti datoriile!

Asa s-a întâmplat cu Giotat Holding și Crimbo Prod Carn. Grupul Crimbo Gas e unul dintre puținele afaceri care nu au respectat acest tipar.

Borcea, „băiatul mamei” în afaceri

Tocmai pentru a evita să fie executat silit de creditori sau de stat, după condamnarea primită în urmă cu doi ani, Cristi Borcea a rămas doar un mic acționar în firmele care sunt acum controlate de mama sa, Elena Borcea. Altfel spus, averea sa, care atrage amantele chiar şi când se află după gratii este pe numele mamei.

Din grupul de firme Crimbo Gas a lui Cristi Borcea a mai rămas ca perlă a coroanei Crimbo Gas 2000 Pantelimon, județul Ilfov. Restul srl-urilor au fost fi închise, fie absorbite.

În anul 2008, Cristi Borcea a vândut 150 de puncte de vânzare a gazului lichefiat (GPL) către Rompetrol, deși cu câteva luni înainte anunțase ca a vândut grupul Crimbo Gas gigantului olandez SHV Gas. În cele din urmă, tranzacția nu a mai realizată, dar Borcea si-a dat pompele de desfacere către Rompetrol pentru o sumă care nu a fost făcută publică. Crimbo Gas rămânea atunci cu doar 11 pompe de comercializare GPL, conform unei note a Consiliului Concurenței.

Acum Crimbo Gas 2000 are o cifră de afaceri de 43 milioane de lei, iar profitul brut este de 8,3 milioane de lei. Datoriile sunt însă și ele mari, de aproape 38 de milioane de lei, conform Ministerului de Finanţe.

Cumpărături de lux de la Petrom

După ce si-a vândut pompele, la patru ani, familia Borcea a achiziționat, în 2012, divizia de GPL a Petrom pentru o sumă rămasă din nou confidențială. Astfel, Cristi Borcea devenea cel mai important distribuitor de butelii, gazul fiind în continuare luat de la Petrom.

Petrom Gas a a fost transformată în Gaspeco L&D, avându-i ca asociaţi pe Elena Borcea, mama condamnatului de la Poarta Albă, și pe Cornel Gândoiu, un apropiat al lui Cristi Borcea. Cifra de afaceri a companiei, la ultimul bilanţ fiscal, depășește anual 532 de milioane de lei, iar profitul brut este la aproape 54 de milioane de lei. Firma are și datorii în valoare de 138 milioane de lei.

După Gaspeco, a doua perlă a afacerilor administrate de mama lui Cristi Borcea este Transpeco Logistic & Distribution. Srl-ul se ocupă de transportul auto al combustibililor. Cifra de afaceri realizată de această societate a fost în ultimii ani de peste 100 de milioane de lei. Profitul brut înregistrat în anul 2014 a fost de peste 40 de milioane de lei. Totodată, Gaspeco are și datorii de 31 milioane de lei.

Ţeparul

Borcea a deţinut, până în 2009, srl Crimbo Prod Carn din Alba, firmă care acumulase datorii de 12 milioane de lei. Chiar înainte de momentul intrării în insolvenţă, părţile sociale au fost transferate către două persoane fizice de origine irakiană, Hussein H. Hassan şi Amaar A. Ghanam. Ulterior s-au mai operat două schimbări ale asociaţilor. În prezent, părţile sociale sunt deţinute de Haydar R. Hassan (75%) şi Feisal Omar (25%), doi irakieni de 27, respectiv 25 ani.

Procurorii din cadrul Direcţiei Naţionale Anticorupţie au dispus, în 2013, săptămâna aceasta trimiterea în judecată a omului de afaceri Said Baaklini, asociat şi administrator la SC Libarom Agri SRL, acuzat de infracţiunile de iniţiere/constituire a unui grup infracţional organizat, evaziune fiscală şi complicitate la evaziune fiscală în formă continuată (două acte materiale).

Una din firmele folosite de libanezul Said Baaklini pentru a păcăli statul cu aproximativ 30 de milione de euro, prin rambursări ilegale de TVA, a fost societatea SC Crimbo Prod Carn SRL, potrivit DNA.

Giotat Holding este o altă companie unde Cristi Borcea a fost implicat, alături de Giosue Castellano, și care a fost pasată unui paravan înainte de a o băga în insolvență. Datoriile firmei erau de peste 100.000 de lei.

Afaceri imobiliare cu WC-uri și parcuri

Valoarea imobilelor, era estimată la aproape cinci milioane de lei! Imobilele au fost transferate către un salon de coafura, Michelle, deținut de fosta soție, Mihaela Borcea. De frică procurorilor, probabil, pentru a nu fi executat silit, Cristi Borcea și-a transferat sediile firmelor sale de la Calea Floreasca 28-30 pe numele soției, în urmă cu șase ani, exact atunci când dosarul privind transferurile din fotbal se apropia de o decizie finală.

Alte două tentative de afaceri ale lui Borcea au fost prin firmele Total Development și Aqua Summer. Cu prima, în urmă cu un deceniu, Borcea a vrut sa construiască un restaurant în locul unui WC primit în Parcul Herăstrau. A și primit autorizație, în anul 2007, în acest sens de la fostul primar al Sectorului 1, Andrei Chiliman.

Cu al doilea srl, Aqua Summer, familia Borcea realizează un complex de recreere în Parcul Moghioroș din Sector 6. Conform unui contract încheiat cu primăria lui Rareș Mănescu, prezentat în presă, firma lui Borcea plătește 12.000 de euro anual plus un procent de 40% din profitul net înregistrat.

Alte firme în care Cristi Borcea sau părinții săi, Elena și Stere Borcea, sunt acționari sunt:

Green Natural Products, Holiday Club Neptun, Vessa Total Invest, Bryella Management, Intact Impex, Evo Sport, Crimbo Gas Distribution, Euro Shop, Vessa Telecom, Paradise Food&Bar, M&A Turism Litoral, Muntenia Estival 2002 și Complexul “Doi cocoși”.